આ અંગે મળતી માહિતી અનુસાર બારડોલીના સુગર ફેક્ટરી કમ્પાઉન્ડ ખાતે રાજ્ય સ્તરીય એકતા રથયાત્રાનું પ્રસ્થાન અને સૂર્યશક્તિ કિસાન યોજનાનો શુભારંભ કરવાનો કાર્યક્રમ મુખ્યમંત્રી વિજય રૂપાણીની ઉપસ્થિતિમાં યોજાયો હતો. આ કાર્યક્રમમાં દક્ષિણ ગુજરાતમાંથી વહેલી સવારથી લોકોને સરકારી તેમજ ખાનગી વાહનોમાં સભા સ્થળે લાવવામાં આવ્યા હતા. સવારથી મંડપમાં બેસી ગયેલા લોકો ગરમીમાં અકળાય ઉઠ્યા હતા. પાણીની પણ યોગ્ય વ્યવસ્થા ન હોવાથી લોકોને વારંવાર ઊઠવું પડી રહ્યું હતું. બીજી તરફ બે ત્રણ કલાકથી બેસી રહેલા લોકો મુખ્યમંત્રીના આગમન બાદ ધીમે ધીમે મંડપમાંથી ઉઠવા લાગ્યા હતા. કેબિનેટ મંત્રી ગણપત વસાવાએ ભાષણ શરૂ કરતાં જ એક પછી એક લોકો ઉઠવા લાગ્યા હતા. મુખ્યમંત્રી વિજય રૂપાણી પોતાનું ભાષણ શરૂ કરે તે પહેલા તો પોણો મંડપ ખાલી થઈ ગયો હતો. જેના કારણે સંગઠનના હોદ્દેદારો અને કાર્યકર્તાઓમાં ભારે ભાગદોડ મચી ગઈ હતી. અનેક વિનવણી અને હાથ જોડવા છતાં આકરા તાપમાં તપેલા લોકોએ હોદ્દેદારોની એક ન સાંભળી તેમના વાહન ભણી રવાના થઈ ગયા હતા. ચાલુ કાર્યક્રમે મોટી સંખ્યામાં લોકો જતાં રહેતા જિલ્લા સંગઠનના હોદ્દેદારો પર માછલા ધોવાયા છે. સાથે સાથે મુખ્યમંત્રીએ પણ આની નોંધ લઈ ઝાટકણી કાઢી હોવાનું જાણવા મળી રહ્યું છે. રાજ્યના મુખ્યમંત્રી આવતા હોય તેવા કાર્યક્રમોમાં માણસો ન સાચવી શકતા સંગઠનના હોદ્દેદારોની ભારે નાલેશી થઈ હતી.